ที่ประชุมคณะกรรมการตรวจสอบ ครั้งที่ 2/2555 เมื่อวันที่ 23 กุมภาพันธ์ 2555
ได้ประเมินความเพียงพอของระบบควบคุมภายในของบริษัทฯ
โดยสรุปความเห็นเกี่ยวกับความเพียงพอของระบบควบคุมภายใน เป็น 5 ส่วน ดังนี้

ส่วนที่ 1 องค์กรและสภาพแวดล้อม

เป้าหมายการดำเนินธุรกิจของบริษัทฯ ถูกกำหนดขึ้นอย่างชัดเจน เป็นไปได้ วัดผลได้ โดยบริษัทฯ
มีการจัดโครงสร้างองค์กรที่ช่วยให้ฝ่ายบริหารดำเนินงานอย่างมีประสิทธิภาพเพื่อช่วยให้บรรลุเป้าหมายที่ตั้งไว้
โดยมีข้อกำหนดและบทลงโทษห้ามฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับกิจการ
บริษัทฯ มีนโยบายและระเบียบวิธีปฏิบัติงานในธุรกรรมด้านการเงิน
การจัดซื้อและการบริหารจัดการที่คำนึงถึงความเป็นธรรมต่อคู่ค้า เพื่อประโยชน์ของบริษัทฯ

ส่วนที่ 2 การบริหารความเสี่ยง

การบริหารความเสี่ยงของบริษัทฯ จัดทำโดยการประเมินความเสี่ยงในการประกอบธุรกิจ
ทั้งที่เป็นปัจจัยภายในและปัจจัยภายนอกอย่างสม่ำเสมอ
โดยวิเคราะห์ถึงสาเหตุที่ทำให้เกิดปัจจัยความเสี่ยง กำหนดมาตรการบริหารความเสี่ยง
รวมถึงติดตามการปฏิบัติตามแผนการบริหารความเสี่ยง

ส่วนที่ 3 การควบคุมการปฏิบัติงานของฝ่ายบริหาร

การปฏิบัติงานของฝ่ายบริหาร มีการแบ่งแยกหน้าที่ความรับผิดชอบ
ด้านการอนุมัติการบันทึกรายการบัญชีและข้อมูลสารสนเทศ และการดูแลจัดเก็บทรัพย์สิน
ออกจากกันโดยเด็ดขาด

การอนุมัติการทำธุรกรรมของบริษัทฯ กับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าว จะคำนึงถึงประโยชน์สูงสุดของบริษัทฯ
และพิจารณาเสมือนหนึ่งเป็นรายการที่กระทำกับบุคคลทั่วไป

ส่วนที่ 4 ระบบสารสนเทศและการสื่อสารข้อมูล

บริษัทฯ จัดให้มีข้อมูลที่สำคัญต่างๆ อย่างเพียงพอเพื่อประกอบการตัดสินใจของคณะกรรมการ
กรรมการบริษัทจะได้รับหนังสือนัดประชุมหรือเอกสารประกอบการประชุมที่ระบุข้อมูลที่จำเป็นและเพียงพอต่อการพิจารณาก่อนการประชุม
ล่วงหน้าโดยเฉลี่ย 7 วัน เอกสารประกอบการบันทึกบัญชีต่างๆ จัดเก็บไว้อย่างเป็นหมวดหมู่
และจัดขึ้นตามนโยบายบัญชีตามหลักการบัญชีที่รับรองทั่วไป และเหมาะสมกับลักษณะธุรกิจ

ส่วนที่ 5 ระบบการติดตาม

บริษัทฯ จัดให้มีการติดตามผลการดำเนินงานทั่วไป โดยเปรียบเทียบกับเป้าหมายการดำเนินธุรกิจ
การตรวจสอบการปฏิบัติตามระบบการควบคุมภายในที่มีขึ้นอย่างสม่ำเสมอ
โดยผู้ตรวจสอบภายในต้องจัดทำรายงานผลการตรวจสอบเสนอโดยตรงต่อคณะกรรมการตรวจสอบและผู้ถูกตรวจสอบหากมีการตรวจสอบพบข้อบกพร่องอันเป็นสาระสำคัญ
จะต้องรายงานต่อคณะกรรมการตรวจสอบและฝ่ายบริหาร ในระยะเวลาอันสมควร
รวมถึงการรายงานความคืบหน้าในการปรับปรุงข้อบกพร่องดังกล่าวด้วย

รายงานของคณะกรรมการตรวจสอบ ประจำปี 2554

เสนอ ผู้ถือหุ้น บริษัท พัฒน์กล จำกัด (มหาชน)

คณะกรรมการตรวจสอบ ขอเสนอรายงานของคณะกรรมการตรวจสอบประจำปี สิ้นสุดวันที่ 31
ธันวาคม 2554 ดังนี้

คณะกรรมการบริษัท พัฒน์กล จำกัด (มหาชน)
ได้แต่งตั้งคณะกรรมการตรวจสอบของบริษัทประกอบด้วยกรรมการที่มิได้ดำรงตำแหน่งในคณะกรรมการบริหารและไม่มีส่วนได้เสียในการเป็นผู้ถือหุ้น
จำนวน 3 คน คือ นายสุชาติ สุขสุมิตร เป็นประธานคณะกรรมการตรวจสอบ นายวีระชัย ศรีขจร
และนายปรีชา จันทรางกูร เป็นกรรมการ

ในปี 2554 คณะกรรมการตรวจสอบได้จัดให้มีการประชุมทั้งหมด 5 ครั้ง
ผลการปฏิบัติงานของคณะกรรมการตรวจสอบมีสาระสำคัญ สรุปได้ดังนี้

1.  การกำกับดูแลกิจการ คณะกรรมการตรวจสอบได้ปฏิบัติตามหลักการกำกับดูแลกิจการที่ดี
    เพื่อให้การดำเนินกิจการของบริษัทมีความโปร่งใสและมีจริยธรรม
    ซึ่งจะก่อให้เกิดความเชื่อมั่นแก่ผู้ถือหุ้น ผู้ลงทุน และผู้เกี่ยวข้องทุกฝ่าย
    บริษัทได้เขียนนโยบายการกำกับดูแลกิจการที่ดีไว้เป็นลายลักษณ์อักษร ตั้งแต่ปี 2547 เป็นต้นมา
    ดังที่ปรากฏในรายงาน 56-1

2.  การกำกับดูแลและสอบทานงบการเงิน
    คณะกรรมการตรวจสอบได้พิจารณาสอบทานงบการเงินรายไตรมาสและงบการเงินประจำปี
    2554 ร่วมกับฝ่ายบริหารและผู้สอบบัญชี เพื่อให้มั่นใจว่า รายงานทางการเงินของบริษัทฯ
    และงบการเงินรวม ได้จัดทำขึ้นอย่างถูกต้องตามมาตรฐานการบัญชีที่รับรองโดยทั่วไป
    และมีการเปิดเผยข้อมูลอย่างเพียงพอครบถ้วน ถูกต้อง เชื่อถือได้ และทันเวลา
    นอกจากนี้ได้สอบทานการเปิดเผยรายการระหว่างกันของบริษัทฯกับผู้ที่เกี่ยวข้องกัน
    เพื่อให้มั่นใจว่าบริษัทฯได้ดำเนินงานตามเงื่อนไขธุรกิจและหลักเกณฑ์ที่ตลาดหลักทรัพย์กำหนด

3.  การกำกับดูแลการบริหารความเสี่ยง คณะกรรมการตรวจสอบได้พิจารณาประเด็นความเสี่ยง
    ดังนี้

    a.  ความเสี่ยงที่เกี่ยวข้องกับการปฏิบัติตามแผนฟื้นฟูกิจการของลูกหนี้

    b.  ความเสี่ยงในการบริหารสภาพคล่อง

    c.  ความเสี่ยงจากอัตราแลกเปลี่ยนเงินตราต่างประเทศสำหรับงานโครงการขนาดใหญ่

เนื่องจากบริษัทมีธุรกรรมการซื้อขายสินค้าและบริการกับคู่ค้าต่างประเทศเป็นประจำ
โดยได้แสดงมูลค่าเป็นส่วนหนึ่งของรายการในงบการเงินในบัญชีลูกหนี้การค้า เจ้าหนี้การค้า
ลูกหนี้การค้าที่ยังไม่ได้เรียกเก็บเงิน
และงานโครงการที่ขายเป็นเงินตราต่างประเทศที่อยู่ระหว่างดำเนินการ

d.  ความเสี่ยงที่อาจเกิดขึ้นจากมูลค่าวัตถุดิบที่ใช้สำหรับงานโครงการระหว่างก่อสร้างสูงขึ้น

  ฝ่ายบริหารได้จัดให้มีการประเมินการบริหารความเสี่ยงที่มีผลกระทบต่อต้นทุนโครงการที่เกิดขึ้นจากมูลค่าวัตถุดิบที่เพิ่มขึ้นในระหว่างดำเนินการ
  พร้อมวิธีการแก้ไขหากมีเหตุการณ์ดังกล่าวเกิดขึ้น โดยภาพรวมบริษัทฯ
  ได้มีการบริหารความเสี่ยงโดยการปรับปรุงกลไกลการควบคุมภายใน
  และการบริหารความเสี่ยงตลอดระยะเวลา 1 ปีที่ผ่านมา
  รวมทั้งได้มีการกำชับอบรมพนักงานผู้มีส่วนร่วมสำคัญในการทำให้เกิดการควบคุมการทำงานให้เข้าใจอย่างถ่องแท้เพื่อร่วมกันบริหารความเสี่ยงขององค์กร

4.  การประเมินระบบการควบคุมภายใน
    คณะกรรมการตรวจสอบได้สอบทานการทำงานของส่วนตรวจสอบภายในที่ได้ปรับแนวทางการประเมินการควบคุมภายในและการตรวจสอบ
    ให้สอดคล้องกับการกำหนดนโยบายป้องกันความเสี่ยงของกิจการ
    ให้มีความคล่องตัวและทันต่อเหตุการณ์พร้อมรับความเปลี่ยนแปลงที่มีผลกระทบต่อการทำงานในปัจจุบัน

5.  การกำกับดูแลงานตรวจสอบภายใน
    คณะกรรมการได้สอบทานการปฏิบัติงานของส่วนตรวจสอบภายในอย่างสม่ำเสมอ
    เพื่อให้มั่นใจว่าส่วนตรวจสอบภายในปฏิบัติงานอย่างมีประสิทธิผลและเป็นอิสระ

6.  การคัดเลือกผู้สอบบัญชี
    คณะกรรมการตรวจสอบได้พิจารณาร่วมกับคณะกรรมการบริหารของบริษัทเสนอแต่งตั้งสำนักงานสอบบัญชี
    บริษัท กรินทร์ ออดิท จำกัด เป็นผู้สอบบัญชีของบริษัท ประจำปี 2555
    และกำหนดค่าตอบแทนในจำนวนที่เหมาะสมกับปริมาณงาน

  -----------------------------------------------------------------------
  วันที่ 23 กุมภาพันธ์ 2555

  ในนามคณะกรรมการตรวจสอบ

  []

  ( นายสุชาติ สุขสุมิตร )

  ประธานคณะกรรมการตรวจสอบ
  -----------------------------------------------------------------------